[Foto’s] ‘Doom-profeet’ gekap; ondersoek beginFoto: Facebook Sosiale media is behoorlik aan die gons nadat foto’s aan die lig gekom het van ŉ profeet wat sy gemeentelede met die insekdoder Doom spuit. Foto’s word sedert die naweek versprei van die profeet, Lethebo Rabalago, van die Mountzion General Assembly in Limpopo wat sy gemeentelede in die gesig en op ander liggaamsdele met Doom spuit om hul te “genees”. Rabalago het intussen aan eNCA gesê hy gebruik Doom om mense met kanker, MIV/vigs en ander siektes te genees. Op die gemeente se Facebook-blad word daar gesê die profeet beveel demone om in mense se liggame in te gaan sodat hulle kan manifesteer waarna hy dan begin om met die demone te praat en hulle uit die mense se liggame uit te dryf. Tiger Brands, die maatskappy wat Doom vervaardig, het intussen in ŉ verklaring gesê hulle is uiters bekommerd oor Rabalago se optrede. “Dit is onveilig om Doom of enige aërosolproduk in mense se gesigte te spuit. Doom word vervaardig om spesifieke insekte te dood. Om die produk vir enigiets anders te gebruik dra sekere risiko’s en kan dus gevaarlik wees.” Volgens die maatskappy sal hulle met Rabalago kontak maak en hom versoek om die praktyk te staak. Mpiyakhe Mkholo, woordvoerder van die kommissie vir die bevordering en beskerming van die regte van godsdienstige en linguïstiese gemeenskappe, het intussen gesê die kommissie het met skok en afgryse van Rabalago se praktyke verneem. Mkholo het gesê hul regspan oorweeg die saak met die moontlikheid om stappe te doen. “Die kommissie doen ŉ beroep op enigiemand wie se regte en oortuigings geskend is om dit aan die kommissie te rapporteer,” het hy gesê.